«Rambler», en amerikansk seilbåt som med Verbraak som navigatør og taktiker vant blant annet *HSH Nordbank Blue Race* i 2007.
**Wouter Verbraak** (født 16. november 1975 i Eindhoven) er en nederlandsk profesjonell seiler. Han deltar primært i havregattaer, og hans rolle i mannskapet er i regelen som navigatør, med hovedfokus på taktikk, strategi og vær. Blant konkurransene han har deltatt i og vunnet er flere klassiske havregattaer som «Admiral’s Cup» og «Cape Town Rio». Verbraak studerte meteorologi ved Universitetet i Utrecht. Under Sommer-OL 2000 var han «værkonsulent» for det nederlandske laget i seiling, noe som hadde kostet ett års forberedelser. Verbraak er bosatt i Oslo, og gift med en norsk kvinne.

Allerede som ung ble han fanget av havseiling og navigatørens rolle, han fortalte i 2008 til Rob Schoof i *NRC* at:  
 «*Da jeg var tretten deltok den nederlandske seilbåten «Equity & Law II» i*  Whitbread Race*. [...] Min store helt var navigatøren Marcel van Triest. Laget hadde et lite budsjett og en gammel båt. Ingen vinnersjanser. Likevel ble de lagt merke til. Fordi de satte den rette kursen.*»   

I det samme intervjuet beskriver han hva det kostet å arbeide seg opp i en verdenstopp dominert av amerikanere og nyzealendere.

Deltagelse i havregattaer
-------------------------

Den første store seieren kom som medlem av det nederlandske laget under Admiral's Cup i 1999. I 2000 vant den norske båten *Nicorette II* Sydney to Hobart Yacht Race med *line honours* (raskeste tid), Verbraak var navigatør.

Verbraak deltok i America's Cup 2005 på den fransk-tyske båten «K-Challenge». Året etter vant han Audi MedCup på nederlandske team Mean Machines «Seahorse». Fra 2007 seilte Verbraak på den amerikanske båten «Rambler» som navigatør og taktiker, og satte en rekord under den transatlantiske regattaen *HSH Nordbank Blue Race* mellom Newport – Cuxhaven ved å seile avstanden på 11 dager 16 timer 13 minutter og 59 sekunder. «Rambler» satte også en rekord under Middle Sea Race i 2007 da de fullførte på 47 timer, 55 minutter og tre sekunder.

I 2009 deltok «Rambler» i Cape to Rio Yacht Race og Marblehead to Halifax Ocean Race, og i 2010 bistod han teamet som taktiker ved seieren i Newport Bermuda Race. Verbraak var igjen ombord på «Rambler» i 2012, og igjen var de de første til å passere mållinjen, denne gangen satte de ny rekord med 39 timer, 39 minutter og 18 sekunder.

I 2010-2011 deltok Verbraak i Barcelona World Race, en non-stop verden-rundt-regatta for duoer. Han seilte med Andy Meiklejohn fra New Zealand på «Hugo Boss». Opprinnelig skulle Meiklejohn ha seilt med briten Alex Thomson, men han måtte opereres for blindtarmbetennelse like før start, så Verbraak ble bedt om å gå inn i hans sted. Duoen kom på syvendeplass med tiden 111 dager, 10 timer, 49 minutter og 23 sekunder.

Volvo Ocean Race
----------------

Kart som viser ruten til Volvo Ocean Race 2008–2009 fra Alicante til St. Petersburg.
Frem til 2016 har Verbraak deltatt i Volvo Ocean Race fire ganger, i 2001–02 seilte han som co-navigatør sammen med den franske navigatøren Jean Yves Bernot på norske «Djuice Dragons», som gikk inn på en sammenlagt sjetteplass.

I 2005–06 var han strateg ombord på «Pirates of the Caribbean», denne gang ble det en andreplass sammenlagt.

Den tredje gangen, i 2008–09 begynte han som navigatør ombord på *Team Russia*s «Kosatka». Da teamet måtte trekke seg fra regattaen etter tredje etappe på grunn av finansielle problemer, gikk han over til det nederlandske teamet *Delta Lloyd*s «Black Betty». Etter fjerde etappe ble han utlånt til «Green Dragon» fra teamet med samme navn til femte etappe, etter at «Black Betty» hadde fått omfattende skader på skroget underveis til Qingdao. Verbraak gikk deretter tilbake til den reparerte «Balck Betty», og tok en syvendeplass sammenlagt.

Fjerde gang, 2014–15, seilte Verbraak som navigatør på danske «Team Vestas Wind». Under andre etappe gikk seilbåten på et rev ved øygruppen Cargados Carajos ved Mauritius i Indiahavet. Begge ror ble ødelagt, og båten lakk i akterstevnen, men ingen av mannskapet på ni var skadd. Hastigheten var omtrent 16 knop ved grunnstøtingen. 
Verbraak tok på seg skylden for grunnstøtingen. 23. januar 2015 kunngjorde Team Vestas at Verbraak ikke ville seile videre for laget.

Palmares
--------

* 1999 – Admiral's Cup, seier
* 2000 – Sydney to Hobart Yacht Race, seier, *line honors* (raskeste tid)
* 2001–02 – Volvo Ocean Race, 6.-plass
* 2005–06 – Volvo Ocean Race, 2.-plass
* 2006 – TP52 MedCup, seier
* 2007 – Rolex Fastnet Race, seier
* 2007 – HSH Nordbank Blue Race, seier
* 2007 – Middle Sea Race, seier
* 2008–09 – Volvo Ocean Race, 7.-plass
* 2009 – Cape to Rio Yacht Race, seier
* 2009 – Marblehead to Halifax Ocean Race, seier
* 2010 – Newport Bermuda Race, seier
* 2010-11 – Barcelona World Race, 7.-plass
* 2012 – Newport Bermuda Race, seier

Referanser
----------

1. 1 2  Schoof, Rob: «Wouter Verbraak is meer artiest dan wetenschapper», *NRC*, 28. oktober 2008. (Besøkt 27. januar 2016)
2. ↑  Boyd, James: «Let battle commence» på *thedailysail.com*, 29. september 2005.[*død lenke*] (Besøkt 27. januar 2016)
3. ↑  *Zeitblick Nr. 25*: «Angekommen», september/oktober 2007.[*død lenke*] (Besøkt 27. januar 2016)
4. ↑  *Rolex Middle Sea Race*: «RAMBLER ADDS THE LAURELS OF OVERALL VICTORY TO HER CROWN», 23. oktober 2007.[*død lenke*] (Besøkt 27. januar 2016)
5. ↑  Resultat for Marblehead to Halifax Ocean Race. Arkivert 4. februar 2016 hos Wayback Machine. (Besøkt 27. januar 2016)
6. ↑  Rousmaniere, John: «Bermuda Race Facts – 2014» på *Bermudarace.com*, mai 2014. Arkivert 6. februar 2016 hos Wayback Machine. (Besøkt 27. januar 2016)  
«Newport Bermuda Race 2012 Prize List» på *Bermudarace.com*, 14. juli 2012. (Besøkt 27. januar 2016)
7. ↑  *Barcelona World Race*: «History» (NB: Verbraak er feilstavet Werbraak). Arkivert 3. februar 2016 hos Wayback Machine. (Besøkt 27. januar 2016)
8. ↑  *Volvooceanrace.com*: Regatta palmares (Besøkt 27. januar 2016)
9. ↑  Thommessen, Mikkel: «Verbraak tar veivalget for Green Dragon Team» på *Seilas.no*, 4. februar 2009 (Besøkt 27. januar 2016)
10. ↑  Al-Samarrai, Riath: «Two out of three for Verbraak» på *Vorsitecloud.info*, 5. februar 2009[*død lenke*] (Besøkt 27. januar 2016)
11. ↑  *NOS*: «Verbraak navigator in Ocean Race», 29. august 2014. (Besøkt 27. januar 2016)
12. ↑  *NOS*: «Vestas strandt op rif in Ocean Race», 29. november 2014. (Besøkt 27. januar 2016)
13. ↑  *VOLVO OCEAN RACE INDEPENDENT REPORT INTO THE STRANDING* side 25. (Besøkt 27. januar 2016)
14. ↑  «Navigator Verbraak neemt schuld op zich». *NOS* 5. desember 2014. (Besøkt 27. januar 2016)
15. ↑  Bramley, Jon: «Team Vestas Wind to change navigator» på *Volvooceanrace.com*, 23. januar 2015. (Besøkt 27. januar 2016)
16. ↑  Wedstrijd.tips: «NEDERLANDER GERED NA SCHIPBREUK ZEILRACE» 5. desember 2014. (Besøkt 27. januar 2016)
17. ↑  *Sailracesystem.no*: «Career Highlights Wouter Verbraak» (Besøkt 27. januar 2016)
18. ↑  Amtrup, Jon: «Wouter vinnende Fastnet opplevelse», på *Seilmagasinet.no* 17. august 2007.[*død lenke*] (Besøkt 27. januar 2016)

|  |  |
| --- | --- |
| Oppslagsverk/autoritetsdata | VIAF
 |